Nariadenie Komisie (ES) č. 213/2004
z 5. februára 2004,
ktorým sa so zreteľom na cukor patriaci pod číselné znaky KN 1701 a 1702 dovážaný zo Srbska a Čiernej Hory pozastavujú na ďalšie obdobie šiestich mesiacov dojednania ustanovené v nariadení Rady (ES) č. 2007/2000 o zavedení mimoriadnych obchodných opatrení pre štáty a územia zúčastňujúce sa procesu Európskej únie zameraného na stabilizáciu a pridruženie alebo doňho zapojené
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2007/2000 z 18. septembra 2000 o zavedení mimoriadnych obchodných opatrení pre štáty a územia zúčastňujúce sa procesu Európskej únie zameraného na stabilizáciu a pridruženie alebo doňho zapojené, ktorým sa mení a dopĺňa nariadenie (ES) č. 2820/98 a zrušujú nariadenia (ES) č. 1763/1999 a (ES) č. 6/2000 [1], najmä na jeho článok 12 ods. 3,
keďže:
(1) Nariadenie Komisie (ES) č. 764/2003 [2] pozastavilo na obdobie troch mesiacov preferenčné dojednania ustanovené v nariadení (ES) č. 2007/2000 pre cukor patriaci pod číselné KN 1701 znaky a 1702 dovážaný zo Srbska a Čiernej Hory. Na základe tohto rozhodnutia boli v Srbsku a Čiernej Hore vykonané zisťovania, podľa ktorých systém osvedčovania a kontroly preferenčného pôvodu cukru pod číselné znaky KN 1701 patriaceho a 1702 neumožnil príslušným úradom tejto krajiny príjemcu overiť štatút pôvodných výrobkov a poskytnúť administratívnu spoluprácu požadovanú na overenie dôkazu o pôvode.
(2) Vzhľadom na to, že v situácii v Srbsku a Čiernej Hore nenastala významná zmena, nariadením Komisie (ES) č. 1343/2003 [3] sa pozastavili na obdobie ďalších šiestich mesiacov preferenčné dojednania ustanovené v nariadení (ES) č. 2007/2000 pre cukor patriaci pod číselné znaky KN 1701 a 1702 dovážaný zo Srbska a Čiernej Hory.
(3) O obidvoch opatreniach o pozastavení sa rozhodlo pri uplatňovaní ustanovení podľa článku 12 ods. 1 nariadenia (ES) č. 2007/2000.
(4) V článku 12 ods. 3 nariadenia (ES) č. 2007/2000 sa uvádza, že na konci obdobia pozastavenia Komisia rozhodne buď o ukončení opatrenia o dočasnom pozastavení, alebo o jeho predĺžení.
(5) Aj napriek značnému úsiliu úradov Srbska a Čiernej Hory napraviť situáciu, nedostatky v ich systéme osvedčovania a kontroly preferenčného pôvodu pretrvávajú.
(6) Komisia sa preto domnieva, že pri uplatňovaní článku 12 ods. 3 nariadenia Rady (ES) č. 2007/2000 by sa opatrenie o pozastavení malo predĺžiť na obdobie ďalších šiestich mesiacov, pokiaľ ide o cukor patriaci pod číselné znaky KN 1701 a 1702, o ktorom je vyhlásené že je pôvodom zo Srbska a Čiernej Hory.
(7) Výbor pre colný kódex bol o tom informovaný,
PRIJALA TOTO NARIADENIE:
Článok 1
Preferenčné dojednania ustanovené v nariadení Rady (ES) č. 2007/2000 pre cukor patriaci pod číselný znak KN1701 a1702 dovážaný zo Srbska a Čiernej Hory sa pozastavujú na obdobie ďalších šiestich mesiacov.
Článok 2
Toto nariadenie nadobúda účinnosť v deň nasledujúci po jeho uverejnení v Úradnom vestníku Európskej únie.
Uplatňuje sa od 8. februára 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 5. februára 2004